C 228/156
SL
Uradni list Evropske unije
29.6.2023
1.5 EESO poleg tega priporoča, da se poleg sprememb zgornjih mej de minimis predlaga tudi nekaj pojasnil, in sicer: (i) obsežnejšo opredelitev socialnih stanovanj, (ii) boljšo opredelitev koncepta zmernega dobička, pri čemer je treba upoštevati posebnost podjetij socialnega gospodarstva, katerih gospodarski dobički so povezani s socialnim namenom, (iii) pojasnitev koncepta nedelovanja trga.
1.6 V zvezi s konceptom zmernega dobička EESO meni, da bi bilo koristno, če bi Komisija opredelila merila in kazalnike, ki bi lahko povezali dopustno stopnjo dobička gospodarskih subjektov z njihovo zmožnostjo uresničevanja ciljev splošnega interesa, s čimer bi ustvarili pozitivne socialne učinke.
2.
Splošne ugotovitve 2.1 Komisija v delovnem dokumentu svojih služb Ocena pravil o državnih subvencijah za zdravstvene in socialne storitve splošnega gospodarskega pomena ter uredbe de minimis o storitvah splošnega gospodarskega pomena povzema rezultate svoje ocene svežnja Almunia, ki velja od leta 2012.
2.2 Glavni cilji svežnja iz leta 2012 v zvezi z zdravstvenimi in socialnimi storitvami so bili: (i) poenostavitev meril združljivosti in (ii) zmanjšanje upravnega bremena držav članic, ki so pripravljene izplačati nadomestila podjetjem, pooblaščenim za zagotavljanje storitev splošnega gospodarskega pomena ranljivemu delu prebivalstva, pod poštenimi pogoji in po dostopnih cenah.
2.3 Namen Komisije je zato ugotoviti, v kakšni meri so pravila, ki veljajo za zdravstvene in socialne storitve, dosegla svoje cilje in ali so takšna pravila v sedanjih socialnih in gospodarskih razmerah še ustrezna.
2.4 Komisija konkretno ocenjuje uspešnost, učinkovitost, skladnost in evropsko dodano vrednost pravil za storitve splošnega gospodarskega pomena, ki veljajo za zdravstvene in socialne storitve v zadnjih desetih letih, pri čemer se osredotoča na razumevanje konkretnih težav, s katerimi so se doslej soočale države članice pri izvajanju teh pravil.
Namen ocene je tudi ugotoviti, kako se uporablja uredba de minimis o storitvah splošnega gospodarskega pomena.
2.5 Analiza Komisije kaže, da je bil sveženj o storitvah splošnega gospodarskega pomena iz leta 2012 precej učinkovit z vidika pojasnil in poenostavitev, saj je poenostavil sveženj iz leta 2005 in na primer uvedel posebno uredbo o pomoči de minimis za opravljanje teh storitev.
Poleg tega so bili pojasnjeni in izbrušeni nekateri osnovni pojmi, pomembni za uporabo pravil o storitvah splošnega gospodarskega pomena.
2.6 Vendar je ocena pokazala, da so še vedno možne izboljšave, zlasti pojasnitev nekaterih ključnih pojmov, povezanih s področjem uporabe člena 107 PDEU in posebnega pravnega okvira za storitve splošnega gospodarskega pomena, kot so: (i) gospodarska/negospodarska dejavnost; (ii) učinek na trgovino; (iii) zmerni dobiček; (iv) nedelovanje trga; (v) socialna stanovanja.
V oceni je tudi poudarjena možnost zvišanja zgornje meje de minimis, ki trenutno velja za storitve splošnega gospodarskega pomena, s čimer deležniki na splošno soglašajo.
2.7 V zvezi z učinkovitostjo je v oceni navedeno, da je bilo z uredbo de minimis o storitvah splošnega gospodarskega pomena in spremembo sklepa o storitvah splošnega gospodarskega pomena iz leta 2012 zmanjšano upravno breme javnih organov, vendar bi ga bilo mogoče še bolj omejiti.
Na podlagi drugih zbranih podatkov je razvidno, da bi bilo treba zmanjšati stroške, povezane z uporabo zahtev, določenih v pravilih o storitvah splošnega gospodarskega pomena.
2.8 V zvezi s skladnostjo je v oceni navedeno, da so pravila o državni pomoči iz svežnja o storitvah splošnega gospodarskega pomena iz leta 2012 notranje skladna in da lahko zagotovijo boljšo razdelitev nalog med državami članicami in Komisijo, kar bi prineslo evropsko dodano vrednost, ki jo v veliki meri priznavajo tako javni kot zasebni deležniki.
2.9 Na splošno velja soglasje, da je sveženj o storitvah splošnega gospodarskega pomena iz leta 2012 državam članicam omogočil stabilno pravno okolje in da ustreza potrebam v EU.
Ni pa še bilo mogoče v celoti oceniti učinka in negotovosti zaradi krize COVID-19 in ruske invazije na Ukrajino, zato bodo v prihodnosti morda opravljene dodatne izboljšave.